KOMMISSIONENS AFGØRELSE af 7. november 1997 om godtagelse af tilsagn i forbindelse med antidumpingproceduren vedrørende importen af flade paller af træ med oprindelse i Republikken Polen (97/797/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), som ændret ved forordning (EF) nr. 2331/96 (2), særlig artikel 8, stk. 1,

efter høring af Det Rådgivende Udvalg, og

ud fra følgende betragtninger:

A. TIDLIGERE PROCEDURE

(1) Ved forordning (EF) nr. 1023/97 (3) indførte Kommissionen en midlertidig antidumpingtold på importen af flade paller af træ, henhørende under KN-kode ex 4415 20 20 og med oprindelse i Republikken Polen, og godtog tilsagn, som nogle producenter afgav. Disse tilsagn vedrørte kun en type paller, nemlig EUR-paller.

(2) Ved forordning (EF) nr. 1632/97 (4) ændrede Kommissionen ovennævnte midlertidige forordning ved at tilføje en bestemmelse, hvorefter ægte nye polske eksportører kan tildeles den vejede gennemsnitlige told, der gælder for samarbejdsvillige selskaber, som ikke indgik i stikprøven af undersøgte eksportører, og kan få godtaget tilsagn for så vidt angår eksporten af EUR-paller.

(3) Ved forordning (EF) nr. 1633/97 (5) ændrede Kommissionen ved anvendelse af ovennævnte nye bestemmelse yderligere den midlertidige forordning ved at indføje en række ægte nye eksportører i listen over selskaber, for hvilke den vejede gennemsnitlige told gælder, og ved at godtage tilsagn fra nogle af disse nye eksportører.

B. ENDELIG AFGØRELSE

(4) Kommissionen fortsatte med at indhente og efterprøve alle de oplysninger, den anså for nødvendige med henblik på at træffe en endelig afgørelse. I løbet af denne undersøgelse blev det fastslået, at der burde træffes endelige antidumpingforanstaltninger i form af en værditold og, hvor dette var relevant, pristilsagn med henblik på at afhjælpe dumpingimportens skadelige virkninger. Resultaterne og konklusionerne vedrørende alle aspekter af undersøgelsen er omhandlet i Kommissionens forslag til Rådet om indførelse af en endelig antidumpingtold på importen af flade paller af træ med oprindelse i Polen (6).

C. ANMODNING FRA NYE EKSPORTØRER

(5) Efter udstedelsen af forordning (EF) nr. 1633/97 har yderligere otte nye polske eksporterende producenter anmodet om ikke at blive behandlet anderledes end de selskaber, som samarbejdede i forbindelse med proceduren, men som ikke indgik i stikprøven, og de pågældende producenter har afgivet tilsagn vedrørende EUR-paller. De har efter anmodning fremlagt beviser for, at de er ægte nye eksportører, som anses for tilstrækkelige til at godtage de tilsagn, som de har afgivet vedrørende EUR-paller.

(6) To polske eksportører indføjet på listen over selskaber, der pålagdes den vejede gennemsnitlige told, har nu afgivet et tilsagn vedrørende EUR-paller, der anses for at kunne godtages -

VEDTAGET FØLGENDE BESLUTNING:

Artikel 1

De tilsagn, der er afgivet vedrørende EUR-paller, af:

- MACED Sklad Palet, Jadwiga Macionga, PL-77-200 Miastko

- ENKEL Spólka Cywilna, PL-24-100 Pulawy

- Produkcja Stolarska Posrednictwo Export-Import, W.i.T. HENSOLDT, PL-84-300 Lebork

- Przedsiebiorstwo Produkoyjno Uslugowo Handlowe »DREWPOL«, PL-98277 Braszewice

- PTN Kruklanki Sp. Z.o.o., PL-11612 Kruklanki

- WEDAM Spólka Cywilna, PL-83-322 Stezyca

- »AVEN« Sp. Z.o.o., PL-66-470 Kostrzyn

- Import-Export Jan Sibinski, PL-63-524 Czajkow

- »Empol« s.c., PL-62-812 Jastrzebniki 37

- P.P.H.U. »Alk«, PL-73-240 Bierzwnik

i forbindelse med antidumpingproceduren vedrørende importen af flade paller af træ med oprindelse i Polen henhørende under KN-kode ex 4415 20 20 10, godtages.

Artikel 2

Denne godtagelse får virkning fra den dag, hvor forordning (EF) nr. 2334/97 træder i kraft.

Udfærdiget i Bruxelles, den 7. november 1997.

På Kommissionens vegne

Leon BRITTAN

Næstformand

(1) EFT L 56 af 6. 3. 1996, s. 1.

(2) EFT L 317 af 6. 12. 1996, s. 1.

(3) EFT L 150 af 7. 6. 1997, s. 4.

(4) EFT L 225 af 15. 8. 1997, s. 11.

(5) EFT L 225 af 15. 8. 1997, s. 13.

(6) Dokument KOM(97) 569. Rådet vedtog efterfølgende forslaget som Rådets forordning (EF) nr. 2334/97 (se side 1 i denne Tidende).